Diit 22
Pal kɛ kui̱ lua̱k rɛy rikä
(Dit Dee-bid)
1
Kuothdä, Kuothdä,
ɛŋu ci ɣä ba̱ny piny ɔ?
Ɛŋu ci rɔ nɔ̱a̱n kɛ ɣöö
deri ɣä luäk ɔ,
kɛ wiee jiɛthä lɔaacdä?
2
Kä lö Kuothdä, ɣän cä wiee
kɛ cäŋ kɛɛliw, kä /keni ɣä loc,
cɔalä ji̱ kɛ wäär a thil lɔ̱a̱ŋ.
3
Kä ŋotdi rɛl gɔɔydu rɔ,
kä liakɛ ni ji̱ ɛ ji̱ I-thɛ-rɛl.
4
Kä cu gua̱a̱ri ŋäth ni ji̱,
kɛ ŋa̱thdiɛn curikɛ kän.
5
Cua ji̱ thiec kɛ luäk,
kä curikɛ kän,
mëë ca ji̱ ŋäth,
cukɛ thil jiath lɔaac.
6
Ɣän cä cu ce̱tnikɛ ciek,
a /ci mua wut,
yɔaŋkɛ ni ɣä ɛ wutni,
kä lo̱k naath ɣä.
7
Kä nɛy diaal tin guɛckɛ ɣä,
dɔalkɛ ɣä,
yɔny kɛn thukiɛn kɛ ɣä,
kä tiɛŋkɛ wuɔ̱thkiɛn, wä kɛ i̱,
8
“Jɛn ŋääthɛ ni Kuoth Nhial,
a Kuoth Nhial luäk jɛ,
a jɛ luäk jɛ kɛ ɣöö
cɛ nhɔk ni jɛ!”
9
Kä ɛ ji̱n ɛ nëë jak ɣä
kä dapkɛ,
kä ɛ ji̱n ɛ nëë tiit ɣä baap maar.
10
Kä cua̱ rɔ thi̱eŋ ji̱
ni mëë dapkɛ ɣä,
nikɛ bendä raar jic maar
ɛ ji̱n Kuothdä.
11
/Cu nɔ̱a̱n kɛ ɣä,
riɛk ɛ ni thie̱kä,
kä thilɛ ram mi bi ɣä luäk.
12
Ci nɛy ti ŋuan ti ce̱tkɛ
mök ɣä go̱l,
nɛy ti buɔ̱m buɔ̱ɔ̱m ti ce̱tkɛ
mök kä Ba-can ɣä göl piny.
13
Cikɛ thukiɛn lëp ɣööŋ kɛ ɣä,
ce̱tnikɛ lony mi bur
mi näk buɔth ɛ.
14
Ca ɣä cu kiɛth raar
ce̱tnikɛ pi̱w,
ci cɔ̱wkä diaal ben raar
wäŋkurikiɛn.
Ci lɔcdä cu ce̱tnikɛ kɔl
mi ci lëër.
15
Kä ci buɔ̱mdä cu kööt ce̱tnikɛ
dhaar muɔ̱ɔ̱n,
kä ci lɛpdä cu dɔp ni jio̱o̱mdä,
ci cu ba̱ny ni ɣä rɛy tupä
ce̱tkɛ ram mi ci li̱w.
16
Ca ɣä go̱l ɛ nɛy ti ji̱ nyuɔɔni,
buɔ̱n nɛɛni ti la̱a̱t jiäkni
ca ɣä göl piny,
cikɛ tetkä kɛnɛ ciökä put kä piny.
17
Ɣän dëë cɔ̱wkä diaal luäŋ
kɛ kuën,
kɛ ɣöö di̱l naath ni ɣä guec.
18
Cikɛ da̱a̱k ni bieynikä
kamnikiɛn,
kä cukɛ gaakni yuɔr kɛ kui̱ bieydä
min bäär.
19
/Cu na̱n lö Kuoth Nhial!
Bër luäk ɣä kɛ pɛ̈th!
20
Bër kän ti̱eydä kä thɛp,
kän tëkdä kä jio̱o̱k ti̱ti̱!
21
Bër kän ɣä thok luɔny!
Bër kän ti̱eydä kä mök!
22
Ɣän bä ciötdu la̱t gaatmaar
kä bä ji̱ puany rɛy bunä nɛɛni ti ŋuan.
23
Kä yɛn nɛy tin luɔ̱thkɛ
Kuoth Nhial puanyɛ jɛ!
Kä liakɛ jɛ lö gaat Je-kɔb!
Kä palɛ jɛ lö gaat I-thɛ-rɛl!
24
Kä /kenɛ nɛy tin ciaŋkɛ
kɛ jiäk lo̱k,
/cɛ rɔ tëë kä kɛ, la liŋɛ kɛ mi
ca jɛ thiec kɛ luäk.
25
La liakä ji̱ rɛy bunä mi di̱i̱t,
kä bä ya̱cdä la̱t nhiam nɛɛni
tin luɔ̱thkɛ ji̱.
26
Kä bi can mi̱th amäni
mi cikɛ ria̱ŋ,
kä nɛy tin palkɛ Kuoth Nhial
ba jɛ puany!
Kä a lo̱ckun tɛth ni ciaŋ!
27
Bi pëk ɣɔaa diaal ɛ tim
kä bikɛ rɔ̱ ri̱et Kuoth Nhial.
Kä bi thuk duëli dööri diaal
ben pal nhiamdɛ.
28
Kɛ ɣöö Kuoth Nhial
ɛ jɛn la kuäär,
kä ɛ jɛn ruaac döör ɔ.
29
Nɛy diaal tin liakɛ rɔ̱
bikɛ mi̱th nhiamdɛ kä ba jɛ pal,
nɛy diaal tin wä li̱th
ba rɔ̱ goŋ nhiamdɛ
kɛn nɛy tin /ca rɔ̱ dëë jak kä tëk.
30
Kä nɛy tɔ̱ bi ben tɔ̱,
ba Kuoth Nhial lätikä,
kä ba jɛ la̱t ri̱c ɔ bi ben ɔ,
31
kä bikɛ luäkdɛ la̱t nɛy tɔ̱
/ka̱n ni dap tɔ̱
ɛn ɣöö cɛ nɛmɛ la̱t.
